# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau’r Fasnach mewn Anifeiliaid a Chynhyrchion Perthynol (Diwygio a Swyddogaethau Deddfwriaethol) 2022** |
| **DYDDIAD**  |  **21 Hydref 2022** |
| **GAN** | **Lesley Griffiths AS, Y Gweinidog Materion Gwledig a Gogledd Cymru, a’r Trefnydd** |

Bydd Aelodau'r Senedd am fod yn ymwybodol fy mod wedi rhoi fy nghydsyniad i'r Ysgrifennydd Gwladol dros yr Amgylchedd, Bwyd a Materion Gwledig arfer pŵer gwneud is-ddeddfwriaeth mewn maes datganoledig mewn perthynas â Chymru.

Gosodwyd yr Offeryn Statudol uchod gerbron Senedd y DU gan yr Ysgrifennydd Gwladol ar 20 Hydref 2022 wrth arfer y pwerau a roddwyd gan adran 8(1) o Ddeddf yr Undeb Ewropeaidd (Ymadael) 2018, a pharagraff 21 o Atodlen 7 iddi.

Gwnaed y Rheoliadau drafft o dan Ddeddf yr Undeb Ewropeaidd (Ymadael) 2018 ac maent yn mynd i'r afael â methiannau cyfraith yr UE a ddargedwir rhag gweithredu'n effeithiol a diffygion eraill sy'n deillio o ymadawiad y Deyrnas Unedig â’r Undeb Ewropeaidd. Mae cyfraith yr UE a ddargedwir yn ymwneud â mewnforio anifeiliaid a chynhyrchion anifeiliaid perthynol, neu symud anifeiliaid a chynhyrchion anifeiliaid drwy Brydain Fawr.

Mae'r Rheoliadau drafft yn addasu Cyfarwyddebau'r Undeb Ewropeaidd, yn trosglwyddo swyddogaethau cyrff yr UE o fewn y Cyfarwyddebau UE hynny i'r awdurdod priodol ac yn diwygio Rheoliadau’r Fasnach mewn Anifeiliaid a Chynhyrchion Perthynol 2011 a Rheoliadau’r Fasnach mewn Anifeiliaid a Chynhyrchion Perthynol (Yr Alban) 2011 i ddiweddaru'r drefn ddeddfwriaethol ac i addasu a throsglwyddo swyddogaethau.

Yn fuan bydd Gweinidogion Cymru yn gwneud rheoliadau cyfatebol, a fydd yn creu nifer o bwerau gwneud rheoliadau i Weinidogion Cymru ac yn diwygio Rheoliadau’r Fasnach mewn Anifeiliaid a Chynhyrchion Perthynol (Cymru) 2011.

**Y****r effaith y gall yr offeryn ei chael ar gymhwysedd deddfwriaethol y Senedd a/neu gymhwysedd gweithredol Gweinidogion Cymru:**

Nid yw'r Rheoliadau drafft yn lleihau nac yn tanseilio pwerau Gweinidogion Cymru mewn unrhyw ffordd. Dim ond yn achos pwerau a gedwir yn ôl y gall yr Ysgrifennydd Gwladol arfer swyddogaethau mewn perthynas â Chymru heb gydsyniad, a dim ond gyda chydsyniad Gweinidogion Cymru y caiff yr Ysgrifennydd Gwladol arfer swyddogaethau mewn perthynas â Chymru mewn maes datganoledig.

Mae deddfwriaeth a wnaed o dan Ddeddf yr Undeb Ewropeaidd (Ymadael) 2018 yn dod o dan eithriad yng Ngorchymyn Deddf Llywodraeth Cymru 2006 (Diwygio) 2021, ac felly ni fydd creu’r swyddogaethau cydredol plws hyn yn amharu ar allu’r Senedd i ddeddfu yn y maes hwn yn y dyfodol, os yw’n dymuno gwneud hynny.

Hoffwn sicrhau'r Senedd mai polisi arferol Llywodraeth Cymru yw deddfu dros Gymru ar faterion o fewn cymhwysedd datganoledig. Ond mewn rhai amgylchiadau mae manteision i gydweithio gyda Llywodraeth y DU pan fo sail resymegol glir dros wneud hynny. Ar yr achlysur hwn, felly, rwy'n rhoi fy nghydsyniad i'r Rheoliadau hyn er mwyn sicrhau effeithlonrwydd a hwylustod wrth newid polisi yn y dyfodol a chadw at rwymedigaethau rhyngwladol, a sicrhau cydgysylltiad a chysondeb traws-lywodraethol.

Gosodwyd fersiwn ddrafft o’r Rheoliadau gerbron Senedd y DU ar 20 Hydref 2022 i ddod i rym ddiwrnod yn dilyn dadl a fydd yn cael ei chynnal rhwng 11 Tachwedd a 1 Rhagfyr.